(विदेहक 339म अंक 1/2/2022 मे प्रकाशित हमर आलोचना "अनुशासन+विद्रोह=परिवर्तन : अनुशासनहीनता+विद्रोह=अराजकता"पर जगदीश चंद्र ठाकुर अनिल जीक ई टिप्पणी जे कि हुनकर फेसबुक वालसँ साभार लेल गेल अछि। हमर आलोचना पढ़बाक लेल शीर्षकपर क्लिक करू।
 (अरविन्द ठाकुरजीक भूमिका आ आशीष अनचिन्हार जीक आलोचनापर पाठकीय प्रतिक्रिया )
मैथिली साहित्यमे एकटा महत्वपूर्ण नाम अछि अरविन्द ठाकुर । अरविन्द जीक नव पोथीक नाम अछि 'मीन तुलसी पातपर' । एहि झंझटिया नामक की मतलब से हमरा एखन धरि नहि बुझबामे आयल अछि । पोथी हमरा जहिया भेटल तहिये आरम्भसँ पढ़ब आरम्भ केलहुँ त डेराय गेलहुँ । 51पृष्ठमे गजल आ 37 पृष्ठमे भूमिका ? किछु गोटे रचनासँ आनन्दित करबाक स्थानपर भूमिकासँ पाठककें आतंकित करबाक प्रयासमे लागल रहैत छथि । ई प्रवृति बढ़ि रहल अछि । हमरा भूमिका पढ़बाक साहस नहि भेल । कतहु-कतहुसँ पढबाक कोशिश केलहुँ त मैथिली गजलक लेखनमे हिन्दी आ उर्दू साहित्यक भारी-भारी नाम देखिक' पोथीक नामक किछु सार्थकता प्रगट भेल । हमरा त अरविन्द जीक मैथिली गजल पढबाक छल, तें पोथीक 44 पृष्ठक बाद पढ़ब आरम्भ केलहुँ । जे पाँती सभ आकृष्ट केलक से अहूँ सभकें कहैत छी :
उपरोक्त पाँती सभमे जे भाव व्यक्त भेल अछि से कोनहु-ने-कोनहु रूपमे हुनक कविता आ कथामे सेहो अवश्य आएल हेतनि त की हुनक सभटा रचनाकें गजल कहल जाएत ? नहि, ओ अपनहु नहि कह' चाह्ताह । तखन कविताकें कविता कहब, कथाकें कथा कहब, गजलकें गजल कहब कट्टरता कोना भेलै ? भूमिकामे एक ठाम कहल गेल अछि 'चूल्हिमे जाओ परम्परा ।' एकर की मतलब ? सभ रचना अथवा सभ नीक बात कि सभ व्यंग्य रचनाकें गजले कहल जाए ? तखन दोहा,चौपाइ,मुक्तक,कहमुकरी,कविता, दीर्घ कविता, खण्ड काव्य,महाकाव्य, बीहनि कथा,लघु कथा,दीर्घ कथा नाटक,उपन्यास, - एते नाम रखबाक की अर्थ ? जतेक रचना अछि, सभकें गजल कहू, चूल्हिमे जाए दियौ परम्पराकें । जँ रदीफ़ आ काफिया मात्रसँ कोनो रचना गजल भ' जइतै, तखन श्रद्धेय मार्कण्डेय प्रवासीजी आ भाइ बुद्धिनाथ मिश्र जीक कएटा रचना गजल कहबैत, मुदा दुनू गोटे अपन ओहि रचना सभकें गीतक श्रेणीमे रखने छथि । प्रवासीजी विजयनाथ झाजीक गीत-गजल संग्रह 'अहींक लेल'क प्राक्कथनमे लिखने छथि :